**Pozvánka na turistiku**

 V sobotu dňa 04. júla 2020 sa uskutoční 3. ročník diaľkového pochodu Okolo Bošáckej doliny. Pre turistov je pripravených 6 rôznych variant zaujímavých trás v dĺžke 10 km, 20 km, 30 km, 44 km, 47 km a 50 km so spoločným štartom aj  cieľom na futbalovom ihrisku v Bošáci pri Bare Tornádo.

**10 km trasa**: Bošáca-Trenč. Bohuslavice-Haluzice-Bošáca, celkové prevýšenie 160 m.

**20 km trasa**: Bošáca - Trenč. Bohuslavice – Haluzice – Zabudišová - Zem. Podhradie-Rolincová - Bošáca, celkové prevýšenie 550 m.

**30 km trasa**: Bošáca - Trenč. Bohuslavice – Haluzice – Zabudišová – Španie - Nová Bošáca -Horné Kameničné – Dorotkovci - Rolincová - Bošáca, celkové prevýšenie je 890 m.

**44 km trasa**: Bošáca - Trenč. Bohuslavice – Haluzice – Zabudišová – Kykula - Mikulčin Vrch - Veľký Lopeník - Nová Bošáca - Horné Kameničné -Dorotkovci – Rolincová - Bošáca, celkové prevýšenie, 1850 m.

**47 km trasa**: Bošáca - Trenč. Bohuslavice – Haluzice – Zabudišová – Kykula - Mikulčin Vrch - Veľký Lopeník - Staré díly - Janáčkova kyselka - Nová hora CZ – Nová hora SK - Horné Kameničné - Dorotkovci – Rolincová - Bošáca, celkové prevýšenie je 1900 m.

**50 km trasa**: Bošáca - Trenč. Bohuslavice – Haluzice – Zabudišová – Kykula - Mikulčin Vrch - Studený vrch - Březová u Křížku - Nová hora CZ - Nová hora SK - Horné Kameničné – Dorotkovci – Rolincová - Bošáca, celkové prevýšenie je 1543 m.

 Všetky varianty vedú v celej svojej dĺžke po značených turistických, turisticko-náučných chodníkoch a po miestnom značení, čo je veľké plus pre dobrú orientáciu turistov na jednotlivých trasách,  sú to tzv. hrebeňovky s nádhernými výhľadmi do širokého okolia krásnej bielokarpatskej prírody, 50 km trasa vedie v dĺžke 18 km aj cez územie susednej Moravy a dokonale obchádza celú Bošácku dolinu a hraničnú kótu Veľký Lopeník 911 m n.m. s 22 m vysokou rozhľadňou, taktiež aj 44 a 47 km trasy vedú sčasti územím Moravy, odmenou pre turistov absolvujúcich tieto dve trasy budú výhľady z rozhľadne na Veľkom Lopeníku.

 Na všetkých trasách sú možnosti občerstvenia v pohostinských zariadeniach a v cieli v Bare Tornádo, no aj tak je potrebné zobrať si so sebou na dlhšie trasy nápoje a jedlo. Na štarte medzi 6:00 hod. a 8:00 hod. obdrží každý účastník od organizátora propozície s mapou a v cieli účastnícky list s pečiatkou organizátora. Záujemci si môžu zakúpiť aj zaujímavé tričká.

 Tešíme sa na Vašu účasť, ZO Mikroregión Bošáčka